b"\n_START_ARTICLE_\nConfederations Cup 1999\n_START_PARAGRAPH_\nConfederations Cup 1999 var den 4. udgave af fodboldturneringen Confederations Cup, og blev afholdt i Mexico fra 25. juli til 4. august 1999. Det var den f\xc3\xb8rste udgave af turneringen til ikke at blive afholdt i Saudi-Arabien, og samtidig den f\xc3\xb8rste hvor turneringen var fordelt ud p\xc3\xa5 flere byer og stadioner._NEWLINE_Turneringen havde deltagelse af otte lande, fordelt p\xc3\xa5 alle FIFA's konfederationer. De mexicanske v\xc3\xa6rter vandt selv turneringen, efter i finalen at have besejret Brasilien med 4-3. Det var Mexicos f\xc3\xb8rste sejr i turneringen.\n_START_SECTION_\nTurneringsform\n_START_PARAGRAPH_\nDe otte deltagende lande blev fordelt i to puljer med fire hold i hver, hvoraf de to \xc3\xb8verst placerede i hver avancerede til semifinalerne. De to semifinalevindere m\xc3\xb8dtes i finalen, mens de to tabere spillede kampen om tredjepladsen."